V. Jánoš, poslanec: (2007-09-12):
No, prosím vás pekne, rád by som vedel, že v čom je tá nepravda v tej dôvodovej správe, keď na jednej strane tvrdíte, že je tu nepravda a na druhej strane na konci vety hneď poviete, že áno, je dôležité, aby sme zosúladili náš súčasný legislatívny stav s príslušnými smernicami Európskej únie, konkrétne so smernicou 2001/80. Zrejme viem, na čo narážate, ale možno by to chcelo trošku podrobnejšie sa zaujímať o problematiku, ktorá skutočne vychádza z problematiky ťažby hnedého energetického uhlia na hornej Nitre a následne jeho spaľovania v Elektrárni v Zemianskych Kostoľanoch. Je to veľmi vážny problém a absolútne nesúhlasím s tým, pani poslankyňa, čo ste teraz pred malou chvíľou tvrdili, že to neponáhľa. Práve naopak, veľmi urgentne to ponáhľa. Tento návrh si myslím, že prišiel v hodine dvanástej, ak nie po dvanástej hodine. No a na pána poslanca Miklósa. Som veľmi rád, že máte tak blízko k baníctvu, ja to odovzdám baníkom, s ktorými som v úzkom kontakte či už pri výkone môjho poslaneckého mandátu, ale, samozrejme, aj roky rokúce predtým. Takže určite ich poteší tento váš pozdrav a veľmi dobre ste informovali Národnú radu a toto plénum o tom, že hlavným problémom je skutočne ťažba hnedého uhlia a čo by to znamenalo vlastne, ak by došlo k poklesu ťažby hnedého uhlia na hornej Nitre. Súčasný stav najväčšieho znečisťovateľa ovzdušia, čo sa týka produkcie SO2 oxidu síry je Elektráreň v Novákoch alebo Zemianskych Kostoľanoch a konkrétne jej dva bloky, trojka a štvorka. Takže pre tých, ktorých to zaujíma aj niektoré konkrétne detaily. To sú dva bloky, ktoré doposiaľ neboli odsírené a o ich rekonštrukcii uvažuje spoločnosť ENEL už určitú dobu. Správne ste poznamenali, že táto rekonštrukcia sa nedá vykonať za veľmi krátke obdobie a práve aj sem smeruje vlastne tento poslanecký návrh, ktorý bol podrobne prerokovaný aj s odborníkmi z oblasti baní, ale, samozrejme, aj z energetiky. O čo ide. Ide o to, že ak by nedošlo k návrhu tohto zákona, ktorý vlastne zosúladí legislatívu, ako som povedal, aj s legislatívou, konkrétne so Smernicou Európskej únie, došlo by k tomu, že v roku 2010 by došlo s veľkou pravdepodobnosťou blížiacou sa ku 100 % k odstaveniu spomenutých blokov 3 a 4. Poďme do konkrétnych čísiel, áno 2010. Znamenalo by to pokles ťažby hnedého uhlia zhruba o 700- až 800-tisíc ton, čo by  malo sociálno-ekonomický aspekt hlavne v oblasti zamestnanosti, kde by došlo zrejme k prepusteniu 2-tisíc baníkov aj ostatných pracovníkov v Hornonitrianskych baniach. Týmto vlastne dávame určitý priestor ENEL-u a Slovenským elektrárňam k tomu, aby sa definitívne rozhodli, či pôjdu cestou rekonštrukcie 3 a 4, kde by došlo k odsíreniu a prudkému poklesu produkcie SO2, alebo, ako ste spomenuli, dôjde k vybudovaniu nového zdroja, samozrejme, už podľa bežných európskych štandardov, čo sa týka ochrany životného prostredia. No a ešte jednu poznámku mi dovoľte na margo toho znečisťovania ovzdušia na hornej Nitre. Vy zrejme pán Miklós ako odborník v oblasti životného prostredia, ochrany životného prostredia, zrejme viete jednu skutočnosť, ktorú ste tu nespomenuli a mohli ste ju spomenúť. Neviem, či to bol zámer, alebo nie. Je rozdiel medzi emisiami a imisiami, no a pri návrhu tohto zákona, schválením tohto zákona, samozrejme, veľké znečisťujúce zdroje budú povinné a limitované iba do tej spomenutej výšky 20-tisíc prevádzkových hodín bez ohľadu na obdobie, či si ich rozrátajú do jedného roka, do dvoch alebo do piatich, alebo do ôsmich rokov. Ráta sa tam s prevádzkou až do roku 2015, ale budú limitované. To chcem podotknúť, čiže teraz súčasný skutočný stav, ktorý umožňuje vlastne Elektrárňam Zemianske Kostoľany vlastne páliť v tej trojke, štvorke a produkovať veľké množstvá oxidu siričitého, čo je veľmi negatívne. Ale takto budú limitovaní a sám viete, že ak produkujem menej týchto škodlivín aj za určitý dlhší čas, je väčší predpoklad rozptýlenia, ako keď naraz spálim veľké množstvo. Tým pádom je veľký predpoklad, že to veľké množstvo škodlivín práve spadne do tej oblasti tých imisií, to je vlastne kategória, ktorú vlastne dýchajú ľudia, ale, samozrejme, aj ostatné živočíchy. Takže o tomto to je. Ďakujem pekne za pozornosť.